חוק הגז (בטיחות ורישוי) (תיקון מס' 7), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2812, עמ' 152, 2020-06-30T00:00:00+03:00
חוק הגז (בטיחות ורישוי) (תיקון מס' 7), התש"ף–2020 (להלן – תיקון מס' 7) נועד להאריך מועדים הקבועים בהוראות המעבר ברפורמה לחיבור מפעלי תעשייה לרשת הגז הטבעי, רפורמה שעוגנה בתיקון מס' 4 לחוק הגז (בטיחות ורישוי), התשמ"ט–1989.
הרפורמה נועדה לקדם את חיבור מפעלי התעשייה לרשת הגז הטבעי. במסגרת זו נקבעו הוראות המאפשרות להסמיך גופים פרטיים כ"גופים בודקים", שיערכו בדיקות בטיחות להתקנתם ולהפעלתם של מתקני גז טבעי לצריכה וייתנו אישור תקינות לגביהם. כמו כן, נקבע ברפורמה כי במקרים שבהם יש חשש לבטיחות הציבור, רשאי הממונה על הבטיחות ברשות הגז הטבעי להורות לגוף בודק, ובכלל זה למכון התקנים, לבצע בדיקת תקינות למתקן, ובלבד שהגוף שיבדוק את המתקן לא יהיה אותו הגוף שנתן את אישור התקינות לגבי המתקן.
לשם היערכות ליישום הרפורמה, ובכלל זה כדי לאפשר הסמכה של "גופים בודקים" כאמור, נקבעו בחוק הוראות מעבר שנועדו, בין השאר, לאפשר למתקנים קיימים להמשיך לפעול מכוח אישורים שקיבלו טרם הרפורמה. עוד נקבע, כי על מתקנים אלה לעמוד בבדיקת תקינות ראשונה עד ליום ה-30.6.2020. בשל משבר הקורונה נוצר קושי לעמוד במועד זה, ועל כן במסגרת תיקון מס' 7 הוארך המועד האמור בשלושה חודשים, עד ל-30.9.2020.
מועד נוסף שהוארך במסגרת תיקון מס' 7 נוגע לסמכות הממונה על הבטיחות ברשות הגז הטבעי להורות למכון התקנים לבצע בדיקת תקינות במתקן גז טבעי במקרה של סכנה לבטיחות הציבור, גם אם מכון התקנים היה הגוף שנתן את אישור התקינות לגבי אותו מתקן. תוקפה של הסמכה זו הוארך פעמיים, עד לחודש ספטמבר 2019, ולאחר מכן הוארך שוב באופן אוטומטי עד ל-16.6.2020 מכוח סעיף 38 לחוק-יסוד: הכנסת. אולם, עד לאותו מועד לא הוסמכו מספיק גופים בודקים, ולפיכך במסגרת תיקון מס' 7, הוארך המועד האמור עד ל-1.1.2024.